Mu lipooti y’ebitongole ebirwanirira eddembe ly’abantu eyakafuluma yalumiriza Kaweesi okuba omu ku bagenda okuvunaanibwa mu kitta bantu kino wabula Kaweesi yagenze okufa ng’abisambaze.
Abatunnulira ebyokwerinda bagamba nti abatemu bayinza okuba nga bakozesa omukisa guno okumutta basobole okuvumaganya Gavumenti.
Kaweesi abadde atunnulirwa ng’agenda okuvuganya ku kifo ky’omubaka wa Bukoto Middle East e Lwengo gy’azaalibwa mu mwaka 2021.
Ku Lwomukaaga lwa wiiki ewedde Kaweesi ye yakulembeeramu okusonda ssente z’okuzimba Klezia y’e Kiggo kya St Mary’s Kitooro mu kabuga k’e Kyazanga bwe yaleeta abagagga b’omu Kampala abakulemberwa Godfrey Kirumira okumusonderako ku ssente.
Wabula wakati mu mmisa yafuna obutakkaanya n’abamu ku bannabyabufuzi baayo ne beyogerera ebisongovu era kino kyawaliriza ne bwannamukulu w’e kiggo kino Faaza Matia Wasswa okubiyingira mu nsonga zino n’ategeeza nga Klezia bw’egenda okukola ekisoboka okulaba nga babatabaganya.
Kaweesi anaasigala ajjukirwa okukoleera ekitundu ky’e Lwengo gy’abadde azaalibwa ku kyalo Kitwe Kyanjovu bwe yabakolera oluguudo, okubaleetera amazzi, ayambye abaana enzaalwa zaayo okuyingira poliisi era aweza abaserikale abasukka mu 500 nga bava mu bitundu by’e Masaka nga yabayingiza.
Kaweesi abadde alina obutakkkaanya n’abamu ku banne mu poliisi ng’abamu bamulumiriza okuba mukodomi wa Gen. Kale Kayihura nga bagamba nti amutitibwa bwe yamukuza okutuuka ku ddaala lino erya AIGP ng’alina emyaka 40.
Kino kyatuusa ne Kayihura okuvaayo na tangaza bwe yali ng’ayingira ennyumba ye, e Kitwe Kyanjovu n’agamba nti Kaweesi amwagala lwa kuba nga musajja mukozi.
lug_Latn lug_Latn lug_Latn lug_Latn lug_Latn lug_Latn lug_Latn lug_Latn